Steins;Gate
Steins;Gate (シュタインズ・ゲート, Shutainzu Gēto?, azərb. Şteyns darvazası‎) — 5pb. və Nitroplus tərəfindən istehsal olunmuş və 2009-cu ilin 15 oktyabrında Xbox 360 platforması üçün yayımlanmış Yaponiya vizual romanı. Bu 5pb. və Nitroplus şirkətlərinin "Science Adventure" oyun seriyası çərçivəsində "Chaos;Head" oyunundan sonra istehsal etdiyi ikinci oyundur, bu oyunu "Robotics;Notes" izləmişdir. Oyunun Windows üçün versiyası 26 avqust 2010-cu ildə, PlayStation Portable üçün versiyası 23 iyun 2011-ci ildə, iOS üçün versiyası 25 avqust 2011-ci ildə, PlayStation üçün versiyası 24 may 2012-ci ildə, PlayStation Vita üçün versiyası 14 mart 2013-cü ildə və Android üçün versiyası 27 iyun 2013-cü ildə yayımlanmışdır. İstehsalçı komanda tərəfindən oyun "hipotetik elm ADV-si" (想定科学ADV, Sōtei Kagaku ADV?) adlandırılmışdır. Oyun bir-birinə qarşılıqlı təsir göstərən ssenarilər təklif edən xətti süjetə malikdir. JAST USA 31 mart 2014-cü ildə Şimali Amerikada oyunu PC platforması üçün yayımlamışdır (həm rəqəmsal, həm fiziki versiyalar). PQube isə 2015-ci ildə oyunun PS3 və PS Vita üçün versiyalarını Şimali Amerika və Avropada satışa çıxarmışdır. Oyunun iOS platformaları üçün versiyasının ingilisdilli tərcüməsi 9 sentyabr 2016-cı ildə buraxılmışdır. Oyunun manqa adaptasiyası Saraçi Yomi tərəfindən hazırlanmış və 26 sentyabr 2009-cu ildə "Media Factory"-nin "Monthly Comic Alive" manqa jurnalında nəşr olunmağa başlanmışdır. Kenci Mizuta tərəfindən çəkilmiş ikinci manqa seriyasının serializasiyasına 28 dekabr 2009-cu ildə "Mag Garden"-in "Monthly Comic Blade" jurnalında başlanılmışdır. Manqa Amerikada Udon Entertainment tərəfindən lisenziyalaşdırılmışdır. Oyunun White Fox studiyası tərəfindən istehsal olunmuş anime adaptasiyası 6 avqust 2011-ci ildən 14 sentyabr 2011-ci ilə qədər Yaponiyada göstərilmişdir və Funimation Entertainment tərəfindən Şimali Amerika üçün lisenziyalaşdırılmışdır. Tammetrajlı anime isə Yaponiya kinoteatrlarında 20 aprel 2013-cü ildə ekranlara buraxılmışdır. Oyunun fan diski — "Steins;Gate: Hiyoku Renri no Darling" 6 iyun 2011-ci ildə satışa buraxılmışdır. Bu oyunun 8-bitlik davam oyunu "Steins;Gate: Hen'i Kuukan no Octet" 28 oktyabr 2011-ci ildə yayımlanmışdır. Digər oyunlar — "Steins;Gate Kōsoku no Phenogram" 25 aprel 2013-cü ildə, "Steins;Gate 0" (PS3, PS4 və PS Vita üçün) 10 dekabr 2015-ci ildə yayımlanmışdır.